બાબા રામદેવ : જુઓ, ધર્મ-સંપ્રદાય કોઈ પણ હોય, એ અલગ પૂજા પદ્ધતિ છે. હિન્દુ, મુસલમાન, શીખ, ઈસાઈ દરેકની અલગ પૂજા પદ્ધતિ છે. ધર્મ કોઈ પણ હોય પણ પૂર્વજ તો અમારા એક જ છે. આ આપણા પૂર્વજની વિદ્યા છે, વારસો છે. હું દરેક ધર્મ, પથ-સંપ્રદાયનું સન્માન કરું છું. તમે નમાજ અદા કરો, ચર્ચ જાઓ, ગુરુદ્વારા જાઓ, કોઈપણ ધાર્મિક રીતિ-રિવાજ માનતા હોવ, કોઈ મહાપુરુષને માનતા હોવ એને અનુસરો.. પણ યોગ તો સ્વસ્થ રહેવાનો અકસીર ઉપાય છે. દા.ત. જ્યારે સૂર્ય નમસ્કાર સાથે મંત્ર જોડી દેવાય છે ત્યારે અન્ય લોકો ડરી જાય છે. તમે કોઈપણ મંત્ર વિના પણ સૂર્ય નમસ્કાર કરી શકો છો. તમારે ઓમ પણ બોલવાની જરૂર નથી, આમ તો, ઓમ કોઈ દેવી-દેવતા નથી પણ એક ડિવાઈન સાઉન્ડ છે પણ જો તમને એ બોલવામાં કોઈ ડરાવતું હોય તો આપ મૌન રહીને પણ યોગ, પ્રાણાયમ, ધ્યાન કરી શકો છો. તમે જોઈ શકશો કે યોગથી એક એક વ્યક્તિને પરમકૃપાળુ ઈશ્ર્વરે મહામાનવ બનવાની જે શક્તિ આપી છે એ અંદરથી આપોઆપ સ્ફૂરિત થાય છે. આજે કરોડો રૂપિયા વ્યસન, નશા અને બીમારીમાં સારવાર માટે ખર્ચ થાય છે ત્યારે યોગ એ દવામુક્તિ, રોગમુક્તિ, નશામુક્તિ અને નફરતમુક્તિનું અભિયાન છે. યોગ એ ફ્કત ફિઝિકલ એક્સરસાઈઝ નથી, ખાલી મેડિટેશન નથી, યોગ એ હેલ્ધી, સાયન્ટિફિક, સેક્યુલર લાઈફસ્ટાઈલ છે. ફક્ત 21 જૂન જ નહીં, યોગ જીવનશૈલી બની જવી જોઈએ. યોગને તમારા જીવનની રોજિંદી પ્રવૃતિ બનાવવાથી તમે કાયમ સ્વસ્થ રહી શકો છો.